钦定古今图书集成/明伦汇编/官常典/第770卷 > 万燝
## 钦定古今图书集成/明伦汇编/官常典/第770卷 > 万燝

按《明外史》本传：“燝字暗夫，南昌人，兵部侍郎恭孙也。
少好学，砥砺名行。举万历四十四年进士，授刑部主
事，尝疏论刑狱。干和、天启初元，兵事棘，工部需才，调
燝工部营缮主事，督治九门坦墉，市铜江南，皆勤于
其职。迁虞衡员外郎，司鼓铸。时庆陵大工未竣，费不
赀。燝知内府废铜山积，可发以助铸，移牒内官监言”
之，魏忠贤怒不发，燝遂具疏以请。忠贤益怒，假中旨
诘责。燝旋进屯田郎中，督陵务。其时忠贤益肆，廷臣
杨涟等交击，率被严旨。燝愤，抗章极论，略言：“龙不可
离渊，虎不可离山，人主不可离权。夫人主有政权，有
利权，皆不可委臣下，况刑馀寺人哉？忠贤性狡而贪，
胆麤而大。口衔天宪，手握王爵。所好生羽毛，所恶成
疮痏。荫子弟，则一世再世；赉厮养，则千金万金。痡毒
士庶，毙百馀人；威加缙绅，空十数署。一切生杀予夺
之权，尽为忠贤所窃，陛下犹不觉悟乎？且忠贤固供
事先帝者也，陛下之宠忠贤，亦以忠贤曾供事先帝
也。乃于先帝陵工，略不厝念。臣尝屡请废铜，靳不肯
予。间过香山碧云寺，见忠贤自营坟墓，其规制宏敞。
拟于陵寝前列生祠，又前建佛宇，璇题耀日，珠网悬
星，费金钱几百万，为己坟墓则如此，为先帝陵寝则
如彼，可胜诛哉！今忠贤已尽窃陛下权，致内廷。外朝
止知有忠贤，不知有陛下，尚可一日留左右耶？”疏入，
忠贤大怒，矫旨廷杖一百，斥为民。执政言官论救，皆
不听。当是时，忠贤恶廷臣交章劾己，无所发忿，思借
燝立威。乃命群奄至燝邸，捽而殴之。比至阙下，气息
才属杖，已绝而复苏。群奄更肆蹴踏，越四日即卒，时
四年七月七日也。忠贤憾犹不置，罗织其罪，诬以赃
贿三百，燝廉吏，破产乃竣。崇祯初，赠光禄寺卿，官其
一子。福王时，赐谥《忠贞》。